CELEX: C2005/271/29
Language: sk
Date: 2005-10-29 00:00:00
Title: Vec C-326/05 P: Odvolanie podané 26. augusta 2005: Industrias Químicas del Vallés, S.A. proti rozsudku Súdu prvého stupňa Európskych spoločenstiev (druhá komora) z 28. júna 2005 vo veci T-158/03, Industrias Químicas del Vallés, S.A. proti Komisii Európskych spoločenstiev

29.10.2005   
            
            
               SK
            
            
               Úradný vestník Európskej únie
            
            
               C 271/15
            
         Odvolanie podané 26. augusta 2005: Industrias Químicas del Vallés, S.A. proti rozsudku Súdu prvého stupňa Európskych spoločenstiev (druhá komora) z 28. júna 2005 vo veci T-158/03, Industrias Químicas del Vallés, S.A. proti Komisii Európskych spoločenstiev
   (Vec C-326/05 P)
   (2005/C 271/29)
   Jazyk konania: španielčina
   Industrias Químicas del Vallés, S.A. podala 26. augusta 2005 odvolanie na Súdny dvor Európskych spoločenstiev proti rozsudku Súdu prvého stupňa Európskych spoločenstiev (druhá komora) z 28. júna 2005 vo veci T-158/03, Industrias Químicas del Vallés, S.A. proti Komisii Európskych spoločenstiev. Odvolateľku zastupuje C. Fernández Vicién, I. Moreno-Tapia Rivas a J. Sabater Marotias, abogados.
   Odvolateľka navrhuje, aby Súdny dvor:
   
               1.
            
            
               Vyhlásil, že toto odvolanie je prípustné a dôvodné.
            
         
               2.
            
            
               Zrušil rozsudok Súdu prvého stupňa z 28. júna 2005.
            
         
               3.
            
            
               Vyhovel žalobe podanej v konaní na prvom stupni, ktorej predmetom bolo zrušenie rozhodnutia Komisie 2003/308/ES (1) z 2. mája 2003 o nezaradení metalaxylu do prílohy k smernici Rady 91/414/EHS (2) .
            
         
               4.
            
            
               Subsidiárne vrátil vec na konanie a rozhodnutie Súdu prvého stupňa.
            
         
               5.
            
            
               V každom prípade zaviazal Komisiu nahradiť trovy tak odvolacieho konania, ako aj konania pred Súdom prvého stupňa a prípadne trov konania o nariadení predbežných opatrení .
            
         Dôvody odvolania a hlavné tvrdenia
   
               1.
            
            
               Po prvé sa Industrias Químicas del Vallés, S. A. (IQV) domnieva, že Súd prvého stupňa pri analýze právneho stanoviska Komisie o následkoch odstúpenia jediného oznamovateľa, ktorý predložil úplnú zložku, od konania o posudzovaní metalaxylu, skreslil dôkazy v predmetnom konaní.
            
         
               2.
            
            
               Po druhé sa IQV domnieva, že Súd prvého stupňa sa dopustil právneho omylu, keď zamietol žalobný dôvod IQV len na základe výňatku z dokumentu, ku ktorému IQV nemala, ako uznáva aj samotný Súd prvého stupňa, nikdy počas správneho konania prístup.
            
         
               3.
            
            
               Po tretie IQV pripisuje Súdu prvého stupňa právny omyl v tom, že v predmetnej veci nesprávne vykladal a uplatnil zásadu obozretnosti a zásadu proporcionality a v tom, že pri odôvodnení pôvodne napadnutého rozhodnutia Komisie vychádzal z dôvodov verejného zdravia.
            
         
               4.
            
            
               Po štvrté IQV usudzuje, že Súd prvého stupňa sa dopustil právneho omylu pri výklade a uplatnení príslušného právneho rámca predmetnej veci, najmä ustanovení smernice 91/414/EHS a nariadenia 3600/92, ktoré sa týka procesu posudzovania liečiv obsiahnutých v prípravkoch na ochranu rastlín. IQV sa predovšetkým domnieva, že Súd prvého stupňa (i) si zamieňa pojmy „kompletný dokument“ a „doplňujúca informácia“; (ii) nesprávne usúdil, že v prípade viacerých ohlasovateľov tej istej látky musí mať každý ohlasovateľ kompletný dokument; (iii) nesprávne posúdil úlohu spravodajského členského štátu v etapách po vypracovaní monografie.
            
         
               5.
            
            
               Po piate IQV pripisuje Súdu prvého stupňa právny omyl v tom, že sa domnieval, že Komisia sa nedopustila zjavného omylu v posúdení, keď odmietla predĺžiť lehotu, aby sa mohlo pokračovať v posudzovaní metalaxylu: v tomto bode Súd prvého stupňa vychádza z nesprávnej premisy a uvádza dôvody, ktoré sú s ohľadom na predĺženia lehôt, ktoré Komisia povolila v predmetnej oblasti, rozporné.
            
         
               6.
            
            
               Po šieste sa IQV domnieva, že Súd prvého stupňa dospel k rozpornému a prehnanému odôvodneniu, keď zamietol žalobný dôvod IQV na základe odôvodnenia rozhodnutia, ktoré sa v napadnutom rozhodnutí nenachádza.
            
         
               7.
            
            
               Napokon sa IQV domnieva, že Súd prvého stupňa porušil procesné normy tým, že nezohľadnil časť písomných pripomienok IQV k správe pre pojednávanie vypracovanej sudcom spravodajcom bez toho, aby to bolo nejakým spôsobom v rozsudku zdôvodnené.
            
         
      (1)  Ú. v. EÚ L 113, 7.5.2003, s. 8; Mim. vyd. 03/038, s. 495.
   
      (2)  Ú. v. ES L 230, 19.8.1991, s. 1; Mim. vyd. 03/011, s. 332.